b'\n_START_ARTICLE_\nDie Zeit\n_START_SECTION_\nHistorie\n_START_PARAGRAPH_\nDie Zeit blev grundlagt i 1946 p\xc3\xa5 en licens fra den britiske milit\xc3\xa6rregering. Grundl\xc3\xa6ggerne var fire personer, som allerede under den sidste del af 2. Verdenskrig havde lagt planer for udgivelsen af en borgerlig ugeavis. Den f\xc3\xb8rste udgave kom p\xc3\xa5 gaden den 21. februar 1946. Den ledende blandt udgiverne, juristen Gerd Bucerius, k\xc3\xb8bte efterh\xc3\xa5nden de \xc3\xb8vrige grundl\xc3\xa6ggere ud og blev eneejer. Bucerius havde fra 1949 ogs\xc3\xa5 aktiemajoriteten i selskabet, som udgav det illustrerede ugeblad Stern, hvis overskud i de f\xc3\xb8rste mange \xc3\xa5r finansierede Die Zeits underskud. Gerd Bucerius havde p\xc3\xa5 forskellig m\xc3\xa5de kontrol med Die Zeit indtil sin d\xc3\xb8d i 1995. \xc3\x85ret efter overgik ejerskabet til mediekoncernen Georg von Holtzbrinck._NEWLINE_Allerede i stiftelses\xc3\xa5ret blev den \xc3\xb8stpreussiske flygtning, grevinde Marion D\xc3\xb6nhoff, tilknyttet Die Zeits redaktion. Denne meget viljest\xc3\xa6rke kvinde fik i de f\xc3\xb8lgende mange \xc3\xa5r en afg\xc3\xb8rende indflydelse p\xc3\xa5 bladets politik og udformning, b\xc3\xa5de som journalist og politisk redakt\xc3\xb8r, som chefredakt\xc3\xb8r fra 1968 til 1972 og som medudgiver fra 1972 til sin d\xc3\xb8d i 2002. Da Die Zeit i midten af 1950\xc2\xb4erne efter hendes mening var kommet for t\xc3\xa6t p\xc3\xa5 nogle af Det tredje Riges koryf\xc3\xa6er, heriblandt juristen Carl Schmitt, forlod Marion D\xc3\xb6nhoff avisen, men kom tilbage, da den dav\xc3\xa6rende chefredakt\xc3\xb8r kort efter blev afskediget. _NEWLINE_Siden 1983 har den tidligere forbundskansler Helmut Schmidt v\xc3\xa6ret \xc3\xa9n af Die Zeits udgivere. Desuden er (2013) den tidligere chefredakt\xc3\xb8r Josef Joffe medudgiver. Lidt kuri\xc3\xb8st st\xc3\xa5r Marion D\xc3\xb6nhoff fortsat anf\xc3\xb8rt som medudgiver i bladets kolofon. Chefredakt\xc3\xb8r er siden 2004 Giovanni di Lorenzo._NEWLINE_Siden 2005 udkommer Die Zeit ogs\xc3\xa5 i en s\xc3\xa6rlig \xc3\xb8strigsk udgave, som har et oplag p\xc3\xa5 ca. 15.000. Desuden udkommer Die Zeit i Sachsen og i Schweiz med s\xc3\xa6rlige lokalt producerede sider.\n_START_SECTION_\nUdformning\n_START_PARAGRAPH_\nI sin udformning er Die Zeit konservativ. Man holder fast ved et stort format (det s\xc3\xa5kaldte nordiske format: 400 mm x 570 mm) og den dominerende skrifttype er bogtrykskriften Garamond, som ellers sj\xc3\xa6ldent benyttes i aviser. Bladets logo har stort set v\xc3\xa6ret u\xc3\xa6ndret i alle \xc3\xa5rene. At man som en del af logoet finder Bremens byv\xc3\xa5ben skyldes, at det i sin tid i sidste \xc3\xb8jeblik blev forbudt grundl\xc3\xa6ggerne at bruge Hamborgs byv\xc3\xa5ben. I logoet angives, at bladet er et ugeskrift for politik, \xc3\xb8konomi, viden og kultur. P\xc3\xa5 forsiden findes altid to fyldige ledere. Die Zeit udkommer i et antal sektioner med hver sin redaktion. Sektionernes betegnelser og antal har kun \xc3\xa6ndret sig lidt i \xc3\xa5renes l\xc3\xb8b. Sektionerne har f\xc3\xb8lgende betegnelser og indhold:_NEWLINE_\xe2\x80\xa2 Politik:       Indenrigs- og udenrigspolitik._NEWLINE_\xe2\x80\xa2 Dossier: En udf\xc3\xb8rlig gennemgang af et eller to aktuelle emner._NEWLINE_\xe2\x80\xa2 Geschichte: Artikler om historiske emner._NEWLINE_\xe2\x80\xa2 Wirtschaft: Erhverv og \xc3\xb8konomi._NEWLINE_\xe2\x80\xa2 Wissen: Artikler om den nyeste viden._NEWLINE_\xe2\x80\xa2 Feuilleton: Kultur, boganmeldelser m.v._NEWLINE_\xe2\x80\xa2 Glauben & Zweifeln:Trossp\xc3\xb8rgsm\xc3\xa5l_NEWLINE_\xe2\x80\xa2 Reisen:        Rejsestof_NEWLINE_\xe2\x80\xa2 Chancen:Uddannelse og stillinger_NEWLINE_\xe2\x80\xa2 Zeit der Leser:Bagsiden, hvor l\xc3\xa6serne kommer til orde.\n_START_SECTION_\nOplag\n_START_PARAGRAPH_\nI mods\xc3\xa6tning til andre tyske aviser er Die Zeits oplag stigende, dog i de senere \xc3\xa5r med en stagnerende tendens. Ved \xc3\xa5rtusindskiftet l\xc3\xa5 oplaget lige under 450.000 og i 2012 havde det netop passeret 500.000. If\xc3\xb8lge analyseinstituttet Allensbach l\xc3\xa6ses Die Zeit af godt 2 mio. personer hver uge.\n_START_SECTION_\nZeitmagazin\n_START_PARAGRAPH_\nI 1970 fik Gerd Bucerius trods modstand fra den \xc3\xb8vrige ledelse gennemf\xc3\xb8rt, at avisen fik et dybtrykt flerfarvet till\xc3\xa6g med navnet Zeitmagazin.  Magasinet blev nedlagt i 1999 og afl\xc3\xb8st af en sektion i avisen med titlen Leben, men i 2007 blev Zeitmagazin genindf\xc3\xb8rt. Magasinet bringer hovedsagelig stof inden for livsstilsomr\xc3\xa5det.\n_START_SECTION_\nZeit Online\n_START_PARAGRAPH_\nI 1996 gik Die Zeit p\xc3\xa5 internettet med Zeit Online. Web-siden har en selvst\xc3\xa6ndig redaktion med s\xc3\xa6de i Berlin og adskiller sig fra den trykte avis bl.a. ved i h\xc3\xb8jere grad at v\xc3\xa6re henvendt til et ungt publikum. I tilslutning til den gratis online udgave findes en premium-del, som kr\xc3\xa6ver abonnement.'